**3η Δεκεμβρίου: Το ΕΤΚΑΦΑ εορτάζει την Παγκόσμια Ημέρα Ατόμων με Αναπηρία**

**Έντυπο ενημέρωσης κοινού - δελτίο τύπου**

Όταν ο μέσος άνθρωπος προσπαθεί να περιγράψει νοερά ένα άτομο με αναπηρία αναφέρεται συνήθως σε έναν ασθενή που πάσχει από σοβαρή ορθοπεδική ή νευρολογική πάθηση, ο οποίος βρίσκεται σε αναπηρικό αμαξίδιο, με δυσκολία στην μετακίνηση και με μειωμένη πρόσβαση σε όλες τις δομές που έχει στην διάθεσή του ο μέσος άνθρωπος για την εξυπηρέτησή του, όπως για παράδειγμα τις σκάλες.

Η πραγματικότητα όμως διαφέρει από αυτή την εικόνα. Αναπηρία είναι η σωματική ή η ψυχική κατάσταση που περιορίζει την μετακίνηση, τις αισθήσεις ή γενικά τις σημαντικές δραστηριότητές του ανθρώπου. Σύμφωνα με αυτόν τον ορισμό αναπηρία μπορεί να είναι η μειωμένη όραση, η ακοή, η δυσκολία στην προμήθεια ειδών πρώτης ανάγκης, ή η πραγματοποίηση ενός απλού περιπάτου. Στην Ελλάδα ο αριθμός των ατόμων με αναπηρία υπολογίζεται γύρο στο ένα εκατομμύριο άτομα ενώ στον κόσμο ο αριθμός αυτός φτάνει στο ένα δισεκατομμύριο άτομα.

Η παγκόσμια ημέρα ατόμων με αναπηρία καθιερώθηκε να εορτάζεται στις 3 Δεκεμβρίου. Σκοπός αυτής της επετειακής εορτής είναι να φέρει στο προσκήνιο τα άτομα με αναπηρία, με σκοπό την κοινωνική υποστήριξη τους η οποία θα βασίζεται στην επιστημονική ενημέρωση και στην αφύπνιση των συνειδήσεων των ανθρώπων που συνθέτουν τον κοινωνικό ιστό. Επιπλέον η επετειακή αυτή εορτή, θυμίζει κάθε χρόνο υποσυνείδητα στην κοινωνία μας ότι πρέπει να τεθούν οι προϋποθέσεις για την προσφορά καλής Ιατρικής και Φυσικοθεραπευτικής φροντίδας, μια και τα άτομα με αναπηρία νοσούν ευκολότερα από τον μέσο άνθρωπο και έχουν εύθραυστη υγεία.

Το Επιστημονικό Τμήμα Καρδιοαγγειακής και Αναπνευστικής Φυσικοθεραπείας και αποκατάστασης του Πανελλήνιου Συλλόγου Φυσικοθεραπευτών (ΕΤΚΑΦΑ) εστιάζει σε ένα μεγάλο μέρος του πληθυσμού με αναπηρία όπως είναι οι ασθενείς με χρόνιες αναπνευστικές και καρδιοαγγειακές παθήσεις, ειδικά στα προχωρημένα στάδια. Οι εν λόγω ασθενείς δυσκολεύονται να μετακινηθούν ακόμα και για την αυτοϋπηρέτησή τους, δεν μπορούν να συμμετέχουν σε δραστηριότητές, ενώ για κάποιους η δυσκολία παρουσιάζεται ακόμα και σε δραστηριότητες χαμηλής ενεργειακής έντασης όπως το φαγητό. Η αναπηρία των αυτών των ατόμων με τέτοιες παθήσεις είναι πολύ μεγάλη και σοβαρή.

Βασικός στόχος των Φυσικοθεραπευτών, πέρα από την ενημέρωση και την υποστήριξη αυτών των ανθρώπων, είναι η **αποκατάσταση** των ασθενών με καρδιοαγγειακές και αναπνευστικές παθήσεις. Θα πρέπει να σημειωθεί ότι η αποκατάσταση που σχετίζεται με την καρδιά και τους πνεύμονες μπορεί αποδεδειγμένα να βελτιώσει την ποιότητα της ζωής των ατόμων αυτών, να μειώσει τα στοιχεία που περιορίζουν τον ασθενή όπως παραδείγματος χάριν τη δύσπνοια, την αντοχή και τη λειτουργικότητα, προκειμένου να μπορέσουν να ζήσουν μια πιο φυσιολογική ζωή.

Ο Πανελλήνιος Σύλλογος Φυσικοθεραπευτών (Π.Σ.Φ.) και το Επιστημονικό Τμήμα Καρδιοαγγειακής και Αναπνευστικής Φυσικοθεραπείας-Αποκατάστασης (Ε.Τ.Κ.Α.Φ.Α) συμμετέχουν στην «παγκόσμια επέτειο» με στόχο την ενημέρωση του κοινού σχετικά με το ρόλο της Φυσικοθεραπείας στην υγεία και την ευημερία του παγκόσμιου πληθυσμού που πάσχει από αναπηρία, ενώ παράλληλα σηματοδοτούν τα οφέλη της αποκατάστασης στις κυβερνήσεις τους οργανισμούς και στις κοινωνίες, πέρα από την προβολή των δικαιωμάτων και των δυνατοτήτων αυτών των ατόμων.